
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	13 octombrie 2009

	Nr.
	27/487 


R A P O R T

asupra propunerii legislative privind înlocuirea tichetelor de masă cu contravaloarea lor, prin virament pe carduri de masă
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 415 din 16 septembrie 2009, cu dezbaterea pe fond, în procedură obişnuită, a propunerii legislative privind înlocuirea tichetelor de masă cu contravaloarea lor, prin virament pe carduri de masă.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.359/15.04.2009)

· avizul negativ al Comisiei pentru buget, finanţe şi bănci (nr.473/29.09.2009)

· avizul negativ al Comisiei juridice, de disciplină şi imunităţi (nr.31/806/17.09.2009)

· punctul de vedere negativ al Guvernului (nr. 1331/25.05.2009).
Propunerea legislativă are ca obiect de reglementare crearea cadrului legislativ privind înlocuirea tichetelor de masă, cu contravaloarea acestora, prin virament pe carduri de masă.
Comisia propune Plenului Camerei Deputaţilor respingerea iniţiativei legislative din următoarele considerente:

- s-ar crea paralelism legislativ întrucât acordarea tichetelor de masă este prevăzută de Legea nr.142/1998, cu modificările şi completările ulterioare;
- pentru a fi complet, proiectul trebuie să cuprindă o normă care să reglementeze şi situaţia în care cardurile de masă nu pot fi utilizate de către beneficiari din motive obiective, cum ar fi inexistenţa bancomatelor sau a terminalelor în unităţile cu profil alimentar din zonele rurale. În acest caz, propunerea legislativă ar trebui să prevadă acordarea tichetelor de masă, şi nu a cardurilor de masă;

- potrivit Ordonanţei de urgenţă a Guvernului nr.226/2008 privind unele măsuri financiar-bugetare, personalul din sectorul bugetar, cu excepţia celui încadrat în instituţiile finanţate integral din venituri proprii, nu beneficiază de tichete de masă. Ca urmare, adoptarea acestei propuneri legislative ar determina majorarea cheltuielilor bugetare cu sumele aferente alocaţiei individuale de hrană pentru personalul din acest sector.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

La lucrările comisiei care a avut loc în 7 octombrie 2009 au fost prezenţi 19 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din 9 septembrie 2009.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Victor Paul Dobre


Kerekes Károly 

Şef serviciu, 

Consilier parlamentar Elena MESAROŞ

Întocmit,

Expert parlamentar Decebal Stănescu

